Korkeimman oikeuden tunnus

|  |
| --- |
| Osa artikkelisarjaa |
| Yhdysvaltain politiikka |
|  |
| Liittovaltio
* Perustuslaki
* Laki

 |
| Lainsäädäntö
* Kongressi
* Edustajainhuone
	+ Puhemies
	+ Enemmistöjohtaja
* Senaatti
	+ Varapresidentti
	+ Pro Tempore

 |
| Toimeenpano
* Yhdysvaltain presidentti
* Varapresidentti
* Hallitus

 |
| Oikeuslaitos
* Korkein oikeus
	+ Puheenjohtaja
* Valitustuomioistuin

 |
| Vaalit
* Presidentinvaali
* Välivaalit
* Esivaali
	+ Presidentinvaalien esivaalit

 |
| Puolueet
* Demokraatit
* Republikaanit
* Muut puolueet

 |
| Federalismi
* Osavaltiot
	+ Kuvernöörit

 |
| Ulkopolitiikka
* Ulkoministeriö
	+ Ulkoministeri
* Yhdysvaltain edustustot / Edustustot Yhdysvalloissa

 |
| Lisää aiheesta
* Energiapolitiikka
* Ympäristöpolitiikka
* Ihmisoikeudet

 |
| * n
* k
* m
 |

**Yhdysvaltain korkein oikeus** (engl. *Supreme Court of the United States*) on Yhdysvaltain liittovaltion korkein oikeusaste. Korkeimman oikeuden nimestä käytetään lyhenteitä SCOTUS (*Supreme Court of the United States*) ja USSC (*United States Supreme Court*). Syyskuussa 1789 perustettu ja toimintansa 2. helmikuuta 1790 aloittanut tuomioistuin on määritelty Yhdysvaltain perustuslaissa. Korkeimman oikeuden jäsenet nimittää Yhdysvaltain presidentti eliniäksi, ja nimittäminen edellyttää myös senaatin hyväksyntää. Tuomareita on yhdeksän, joista yksi toimii puheenjohtajana. Nykyinen puheenjohtaja on presidentti George W. Bushin vuonna 2005 tehtävään nimittämä John Roberts.

Korkein oikeus tekee tuomioistuimia sitovia ennakkopäätöksiä ja voi tutkia lakien perustuslainmukaisuutta. Vuoden 1810 Fletcher vastaan Peck -ennakkotapauksen jälkeen korkein oikeus on voinut kumota osavaltioiden lainsäädäntöä siltä osin kuin sitä voidaan pitää perustuslain vastaisena.

Tuomioistuimen jäsenillä ei ole muodollisia pätevyysvaatimuksia, ei edes vaatimusta tietyn iän ylittämisestä, mutta kaikki tehtävään nimitetyt ovat olleet lakimiehiä. Aluksi tuomareita oli kuusi, ja 1800-luvulla Yhdysvaltain kongressi muutti määrää viisi kertaa. Enimmillään paikkoja oli kymmenen. Vuonna 1937 presidentti Franklin Roosevelt esitti, että paikkoja voisi lisätä viiteentoista asti ja uusi paikka täytettäisiin tuomarin täyttäessä 70 vuotta. Kongressi kuitenkin hylkäsi ehdotuksen.

Tapausten käsittely
-------------------

Korkeimman oikeuden rakennus pääkaupungissa Washingtonissa.
Korkein oikeus vastaanottaa vuosittain noin 8 000 valitushakemusta, joista suulliseen käsittelyyn se hyväksyy alle sata ja noin sata muuta tapausta se ratkaisee ilman suullista käsittelyä. Tapauksen hyväksymiseen tarvitaan neljä yhdeksästä tuomarista. Oikeuden ei tarvitse perustella, miksi se hyväksyy tai hylkää tapauksen.

Käsittelyyn hyväksytyn oikeustapauksen molempien osapuolten lakimiehet esittävät oikeudelle argumenttinsa ensin kirjallisesti ja sitten suullisesti, minkä jälkeen oikeus tekee alustavan salaisen päätöksen. Päätökseen tarvitaan vähintään viisi tuomaria, joista yksi kirjoittaa enemmistön mielipiteen. Mielipiteen kirjoittaa joko puheenjohtaja tai tämän valitsema tuomari, paitsi silloin, kun puheenjohtaja itse kuuluu vähemmistöön, jolloin enemmistön mielipiteen kirjoittaa virka-iältään vanhin tuomari.

Muiden enemmistössä olevien tuomareiden nimet voidaan lisätä valmiiseen lausuntoon, mutta he voivat myös kirjoittaa yhtyvän mielipiteen (*concurring opinion*), jos he ovat samaa mieltä päätöksestä mutta eri mieltä sen perusteluista. Vähemmistössä olevat tuomarit voivat kirjoittaa eriävän mielipiteen (*dissenting opinion*). Lausuntoja voi olla yhteensä yhdeksän, mutta usein oikeuden jäsenet liittyvät joko enemmistö- tai vähemmistömielipiteeseen. Oikeuden päätös voidaan julkaista myös niin sanottuna *per curiam* -lausuntona, jolloin sitä ei nimetä kenellekään yksittäiselle tuomarille.

Tapausten suulliset käsittelyt ovat yleisölle avoimia, mutta paikkoja on rajoitetusti. Oikeussaliin ei saa viedä elektronisia laitteita, kuten kännyköitä tai kameroita. Päätökset julkaistaan virallisena sarjana nimeltä *United States Reports* sekä korkeimman oikeuden internetsivustolla. Siellä julkaistaan myös julkisten istuntojen äänitallenteet ja niiden litteraatiot. Oikeuden istunnot on nauhoitettu ja arkistoitu maan kansallisarkistoon vuodesta 1955 lähtien. 1990-luvulle asti tuomioistuin kielsi niiden julkisen esittämisen.

Nykyiset jäsenet
----------------

*Pääartikkeli: Luettelo Yhdysvaltain korkeimman oikeuden tuomareista*
### Luettelo nykyisistä tuomareista

| Järjestys | Tuomari | Aloitti virassa | Asema | Edeltäjä | Nimittänyt presidentti | Vahvistettu senaatissa(äänijakauma) | Kauden pituus |
| --- | --- | --- | --- | --- | --- | --- | --- |
| 1 |  | John Roberts(syntynyt 1955) | 29. syyskuuta 2005 | puheenjohtaja | Rehnquist | George W. Bush | 29. syyskuuta 2005(78–22) | (17 v 131 vrk) |
| 2 |  | Clarence Thomas (syntynyt 1948) | 23. lokakuuta 1991 | jäsen | Marshall | George H. W. Bush | 15. lokakuuta 1991(52–48) | (31 v 107 vrk) |
| 3 |  | Samuel Alito(syntynyt 1950) | 31. tammikuuta 2006 | jäsen | O'Connor | George W. Bush | 31. tammikuuta 2006(58–42) | (17 v 7 vrk) |
| 4 |  | Sonia Sotomayor(syntynyt 1954) | 8. elokuuta 2009 | jäsen | Souter | Barack Obama | 6. elokuuta 2009(68–31) | (13 v 183 vrk) |
| 5 |  | Elena Kagan(syntynyt 1960) | 7. elokuuta 2010 | jäsen | Stevens | Barack Obama | 5. elokuuta 2010(63–37) | (12 v 184 vrk) |
| 6 |  | Neil Gorsuch(syntynyt 1967) | 10. huhtikuuta 2017 | jäsen | Scalia | Donald Trump | 7. huhtikuuta 2017(54–45) | (5 v 303 vrk) |
| 7 |  | Brett Kavanaugh(syntynyt 1965) | 6. lokakuuta 2018 | jäsen | Kennedy | Donald Trump | 6. lokakuuta 2018(50–48) | (4 v 124 vrk) |
| 8 |  | Amy Coney Barrett(syntynyt 1972) | 26. lokakuuta 2020 | jäsen | Ginsburg | Donald Trump | 26. lokakuuta 2020(52–48) | (2 v 104 vrk) |
| 9 |  | Ketanji Brown Jackson(syntynyt 1970) | 30. kesäkuuta 2022 | jäsen | Breyer | Joe Biden | 4. huhtikuuta 2022(53–47) | (0 v 222 vrk) |

Lähteet
-------

* Greenhouse, Linda: *The U.S. Supreme Court: A very short introduction*. Oxford University Press, 2012. ISBN 9780199754540.
* Hall, Kermit L. (päätoim.): *The Oxford Companion to the Supreme Court of the United States*. New York: Oxford University Press, 2005. ISBN 9780195176612.

### Viitteet

1. ↑  A Brief Overview of the Supreme Court Supreme Court of the United States.  Arkistoitu 27.6.2017. Viitattu 11.6.2017. (englanniksi)
2. ↑  Laura Katajisto: English-Finnish Glossary of United States Justice Terms (Arkistoitu) *Fast Area Studies Website*.  2001. Department of Translation Studies, University of Tampere, Finland.  Arkistoitu 25.10.2009. Viitattu 11.11.2009. (englanniksi)
3. ↑  Greenhouse, s. 25–26
4. ↑  The Justices' Caseload *Supreme Court of the United States*.  Arkistoitu 7.11.2017. Viitattu 2.11.2017.
5. 1 2 3  McKay, David: *American Politics and Society*, s. 285–288. Blackwell Publishing, 2005. (englanniksi)
6. ↑  Opinions *Supreme Court of the United States*. Viitattu 10.10.2017. (englanniksi)
7. ↑  Courtroom Seating *supremecourt.gov*. Viitattu 27.1.2018.
8. ↑  Opinions of the Court - 2017 Supreme Court of the United States. Viitattu 10.10.2017. (englanniksi)
9. ↑  Oral Arguments - Supreme Court of the United States *supremecourt.gov*. Viitattu 27.1.2018.
10. ↑  Hall 2005, s. 1003

Kirjallisuutta
--------------

* Gutgold, Nichola D.: *The Rhetoric of Supreme Court Women: From Obstacles to Options*. Lanham: Lexington Books, 2012. ISBN 978-0-7391-7250-6.

Aiheesta muualla
----------------

* Kuvia tai muita tiedostoja aiheesta **Yhdysvaltain korkein oikeus** Wikimedia Commonsissa

* SupremeCourt.gov Viralliset sivut
* The Supreme Court Database Washington University in St. Louis